MUBORAK HAJ ZIYORATIGA BORUVChILARGA YORDAM KO‘RSATISh HAQIDA

Mamlakatimiz fuqarolarining vijdon erkinligi borasidagi konstitutsiyaviy huquqlarini ta’minlash, imon-e’tiqodini mustahkamlash va muborak haj amallarini ado etishda qulayliklar va zarur sharoitlarni yaratishga davlat tomonidan yordam ko‘rsatish maqsadida Vazirlar Mahkamasi qaror qiladi:
 1. O‘zbekiston musulmonlari idorasining 1997-yilgi haj ziyoratini tashkil etish to‘g‘risidagi taklifi qabul qilinsin.
 Muborak haj safarini tashkil qilish, ziyoratchilar ro‘yxatini respublika “Ma’naviyat va ma’rifat” jamoatchiligi markazi, “Mahalla” va “Nuroniy” jamg‘armalarining joylardagi bo‘linmalari vakillari ishtirokida keng jamoatchilik fikrini e’tiborga olgan holda tuzish, musulmonlarning talab-ehtiyojlarini adolatli ravishda qondirish mas’uliyati to‘laligicha O‘zbekiston musulmonlari idorasi rahbariyati, uning joylardagi mutasaddi vakillari zimmasida ekanligi e’tiborga olinsin.
 2. 1997-yil haj safarini tashkil etishda O‘zbekiston musulmonlari idorasiga Vazirlar Mahkamasi huzuridagi din ishlari bo‘yicha qo‘mita bevosita yordam ko‘rsatsin.
 3. “O‘zbekiston havo yo‘llari” milliy aviakompaniyasi (A.Ro‘zmetov) 1997-yil aprel oyida ziyoratchilarning Jidda shahriga borib-kelishlari uchun qulay sharoitlar yaratish, ularning xarajatlarini kamaytirish maqsadida jo‘nash va qaytish manzillarini joylarda tashkil etsin.
 4. O‘zbekiston Respublikasi Ichki ishlar vazirligi (Z.Almatov), Tashqi ishlar vazirligi (A.Komilov), Davlat soliq Qo‘mitasi (Sh.Gataulin) O‘zbekiston musulmonlari idorasining taqdimiga ko‘ra ziyoratchilarning safar hujjatlarini belgilangan tartibda rasmiylashtirishni ta’minlasinlar.
 5. O‘zbekiston Respublikasi sog‘liqni saqlash vazirligi (Sh.Karimov) Saudiya Arabistoni Haj ishlari vazirligi tomonidan qo‘yilgan tibbiy talablar va mamlakatning iqlim sharoitini hisobga olgan holda ziyoratchilarni tibbiy ko‘rikdan o‘tkazishni va haj davrida ularga yordam ko‘rsatishni tashkil etsin.
 6. O‘zbekiston Respublikasi Ichki ishlar vazirligi (Z.Almatov) va Milliy xavfsizlik xizmati (R.Inoyatov) O‘zbekiston Respublikasi fuqarolarining noqonuniy yo‘llar bilan haj ziyoratiga borish oqibatida ro‘y berishi mumkin bo‘lgan ko‘ngilsiz voqealarning oldini olish va ziyoratchilarning umumiy xavfsizligini ta’minlash chora-tadbirlarini belgilasinlar.
 7. “O‘zbeksavdo” davlat aksionerlik uyushmasi (Z.Fayziyev) va “O‘zbekbirlashuv” uyushmasi (F.Burxonov) O‘zbekiston musulmonlari idorasining buyurtmalariga asosan, ziyoratchilar uchun kerakli buyumlar savdosini joylarda tashkil etsinlar.
 8. O‘zbekiston Respublikasi Tashqi iqtisodiy faoliyat Milliy banki (R.Azimov) O‘zbekiston musulmonlari idorasi tasdiqlagan ro‘yxatga binoan mamlakatimizdan hajga ketayotgan har bir fuqaro uchun 1346 (bir ming uch yuz qirq olti) AQSh dollarini imtiyozli — vositachilik haqi olmagan holda almashtirib berishni ta’minlasin.
 Ziyoratchilarning tegishli miqdordagi so‘mlarini joylarda umumlashtirilgan holda yig‘ib olish va O‘zbekiston Respublikasi Tashqi iqtisodiy faoliyat Milliy bankining tegishli bo‘limlariga topshirish O‘zbekiston musulmonlari idorasining mas’ul xodimlari zimmasiga yuklansin.
 Bu mablag‘lar O‘zbekiston musulmonlari idorasining Milliy bankdagi maxsus hisob raqamiga jamlanib, belgilangan miqdori konvertatsiya qilinsin.
 9. Belgilab qo‘yilsinki, O‘zbekiston musulmonlari idorasi barcha zarur to‘lovlarni O‘zbekiston Respublikasi Tashqi iqtisodiy faoliyat Milliy bankining chet el banklaridagi korrespondent hisoblari orqali pul o‘tkazish yo‘li bilan amalga oshiradi.
 10. O‘zbekiston Respublikasi pul-kredit siyosati komissiyasi hajga boruvchilar uchun respublika birjasi orqali Tashqi iqtisodiy faoliyat Milliy bankiga 4845600 (to‘rt million sakkiz yuz qirq besh ming olti yuz) AQSh dollarini sotishni ta’minlasin.
 11. O‘zbekiston musulmonlari idorasi hamda ommaviy axborot vositalariga muborak haj ziyoratining mohiyati va talablarini, uni amalga oshirishning tartib-qoidasi, muddati, barcha shartlarini, uning yakunlarini keng va oshkora yoritib borish tavsiya etilsin.
 12. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi R.M. Baxodirov va Bosh vazirining o‘rinbosari A.A. Azizxo‘jayev zimmalariga yuklansin.